Here is a page extracted from Wikipedia that may contain CSS, HTML, and a lot of unformatted text.

Title: رقصة الكرومبه
Content: رقصة الكرومبه هيا رقصه استعراضيه من الفولكلور المصرى قدمتها فرقة رضا اللى اسسها محمود رضا سنة 1959 و اشتهرت بعرض التراث المصرى الفولكلورى الراقى علا المسارح ف مصر و براها ف فتره ثقافيه مزدهره من تاريخ مصر كان فيها اهتمام بتاريخ مصر و فولكلورها و كان فيها مصريين فخورين و علا وعى و اهتمام بتراث مصر. رقصة الكرومبه فيها عناصر الريف المصرى زى الزرع (الكرومبه و الفوليه و اللمونه) و زى الشخصيات (بنت العمده و الغازيه و المجنونه) ، الكلمات بتوصف بطريقه فيها تريقه التلات شخصيات من وجهة نظر بنات الارياف ، بنت العمده اللى ليها مكانه كبيره بين بنات بلاد الارياف زى بنت العمده و ربطتها الاغنيه بالكرمبه ، و الغازيه اللى بترقص فى افراح بلاد الارياف و ربطتها الاغنيه بالفوليه ، و واحده مجنونه من سكان بلاد الارياف و ربطتها الاغنيه باللمونه. الاغنيه بتوصف سلوكهم و تحركاتهم بالكلام و الحركات. بنت العمده و الغازيه بيمشو و بيقعدو و بيرقصو بطريقه معينه و بالنسبه للمجنونه وقفتها و بصتها و برضه رقصتها ليهم هما كمان طريقه معينه.

الاغنيه زى العاده ف الأغانى الفولكلوريه بتعتمد علا الكلام البسيط اللى بيتكرر فى كل مقطع و بتستخدم كلمات ليها وقع معين علا الودن زى " هللا هللا " و " يابا يابا " اللى بيتكررو طول الاغنيه و دا اكمن الاغنيه بتنتمى للنوع اللى بيتأدا و قت الشغل اللى بيعتمد علا التكرار و الوتيره الواحده زى شغل جمع المحاصيل او القطن فواحده بتغنى و الباقيين بيكررو وراها تقريبن نفس الكلام بين كل مقطع.

الرقصه رقصهوها بنات فرقه رضا و هما لابسين هدوم فلاحات مصريات و ظهرت كمان فى فيلم غرام فى الكرنك.

كلمات 

بتقول كلمات الاغنيه اللى اترقصت عليها رقصة الكرومبه :

يا حلاوه ع الكرومبه هللا هللا ع الكرومبه

و دى مشية بنت العمده ياحلاوه ع الكرومبه

و دى جعدة بنت العمده ياحلاوه ع الكرومبه

و دى رقصة بنت العمده ياحلاوه ع الكرومبه

هللا هللا ع الكرومبه ياحلاوه ع الكرومبه

هللا هللا ع الكرمبه يا حلاوه ع الكرمبه

.....

آوى يا إختى جالكى و اصطفاكى

جم يخطبوطى ما لقيوش ابوكى

جولى لابوكى يفز

عمره ما داج الوز

.....

هللا هللا ع الفوليه يابا يابا ع الفوليه

و دى وقفة الغازيه هللا هللا ع الفوليه

و دى مشية الغازيه يابا يابا ع الفوليه

و دى رقصة الغازيه هللا هللا ع الفوليه

.....

هللا هللا ع اللمونه يابا يابا عاللمونه

و دى بصة المجنونه يابا يابا ع اللمونه

و دى وقفة المجنونه يابا يابا ع اللمونه

و دى رقصة المجنونه يابا يابا ع اللمونه

هللا هللا ع اللمونه يابا يابا ع اللمونه

هللا هللا ع اللمونه يابا يابا ع اللمونه

و دى رقصة المجنونه يابا يابا ع اللمونه

و دى رقصة المجنونه يابا يابا ع اللمونه

لينكات برانيه
 يوتيوب رقصة الكرومبه
https://m.youtube.com/watch?v=3OjzZmWnUfY

مصادر
يوتيوب رقصة الكرومبه من فيلم غرام فى الكرنك

https://m.youtube.com/watch?v=3OjzZmWnUfY

تصنيف

فرقة رضا
فولكلور مصرى
فن مصرى
رقص فولكلور
رقص